b'\n_START_ARTICLE_\nKrimgotere\n_START_PARAGRAPH_\nKrimgotere var et gotisk folkeslag som slo seg ned i landomr\xc3\xa5der rundt Svartehavet, s\xc3\xa6rlig p\xc3\xa5 Krimhalv\xc3\xb8ya. De var de minst mektige, minst kjente, og paradoksalt de mest lengstlevende av alle gotiske samfunn. Deres eksistens er godt bevitnet oppigjennom historien, men n\xc3\xb8yaktig i hvilken periode de opph\xc3\xb8rte \xc3\xa5 eksistere som en distinkt kultur er ukjent; som med andre gotiske folk kan de ha blitt diffundert inn i omkringliggende folkeslag. I sitt fjerde tyrkiske brev beskriver den flamske diplomat Ogier Ghiselin de Busbecq de som \xc2\xabet krigersk folk, som helt til denne dag bebor mange landsbyer\xc2\xbb; selv om Teoderik den store ikke maktet \xc3\xa5 vekke st\xc3\xb8tte fra krimgoterne i hans krig i Italia p\xc3\xa5 400-tallet. Ogier Ghiselin de Busbecq gir et viktig innblikk i det krimgotiske spr\xc3\xa5k i Legationis turcic\xc3\xa6 epistol\xc3\xa6 IV; til tross for flere fakta- og trykkfeil er spr\xc3\xa5kets germanske karakter umiskjennelig._NEWLINE_P\xc3\xa5 denne tiden var det vanlig \xc3\xa5 referere til en rekke germanske stammer som \xc2\xabgotere\xc2\xbb, s\xc3\xa5 de germanske folkene p\xc3\xa5 Krimhalv\xc3\xb8ya sitt eksakte opphav er omstridt._NEWLINE_Foruten nedskrivninger som refererer til goterne p\xc3\xa5 Krim fra s\xc3\xa5 tidlig som 850, b\xc3\xa5de f\xc3\xb8rste- og andreh\xc3\xa5nds, foreligger ogs\xc3\xa5 flere arkeologiske rester \xe2\x80\x93 blant annet den tidligere krimgotiske hovedstadens ruiner: Doros \xe2\x80\x93 idag kjent som Mangup. Foruten dette finnes flere gjenstander som smykker, v\xc3\xa5pen, skjold, knapper, n\xc3\xa5ler, og personlige eiendeler, p\xc3\xa5 utstilling i museer p\xc3\xa5 Krim og hos Det britiske museum, som har f\xc3\xb8rt til en bedre forst\xc3\xa5else av Goterriket.\n_START_SECTION_\nDefinisjon\n_START_PARAGRAPH_\nI Ogier Ghiselin de Busbecqs opptegnelser om krimgoterne i 1595 hevder han \xc3\xa5 ikke v\xc3\xa6re i stand til \xc3\xa5 avgj\xc3\xb8re hvorvidt germanerne p\xc3\xa5 Krim var gotere eller saksere, og spr\xc3\xa5ket kan ikke direkte knyttes til det velbevitnede gotiske spr\xc3\xa5k. Til tross for dette er de fleste historikere enige om at folket m\xc3\xa5 ha v\xc3\xa6rt av gotisk opphav, selv om noen fastholder at de s\xc3\xa5kalte \xc2\xabkrimgoterne\xc2\xbb faktisk var vest- eller nordgermanske stammer, som bosatte seg p\xc3\xa5 Krim og var kulturelt og lingvistisk influert av \xc3\xb8stgoterne.\n_START_SECTION_\nTidlig historie\n_START_PARAGRAPH_\nIf\xc3\xb8lge Herwig Wolfram, som fulgte Jordanes, hadde \xc3\xb8stgoterne et gedigent kongerike nord for Svartehavet p\xc3\xa5 300-tallet, som ble overmannet av hunerne i den gotiske kong Ermanariks (eller Hermanrik \xe2\x80\x93 \xc2\xabadelsmennenes konge\xc2\xbb) regjering, da hunerne migrerte til De russiske stepper. \xc3\x98stgoterne ble hunernes vasaller fram til Attilas bortgang, da de gjorde oppr\xc3\xb8r og gjenvant selvstendighet. Lik hunerne gjenvant aldri krimgoterne sin tapte storhet._NEWLINE_If\xc3\xb8lge Peter Heather og Michael Kulikowski eksisterte ikke \xc3\xb8stgoterne engang f\xc3\xb8r 400-tallet, da de dukket opp ut av andre gotiske og ikkegotiske folkeslag. Andre gotiske grupper kan ha bosatt seg p\xc3\xa5 Krim. Det har ogs\xc3\xa5 blitt spekulert i at krimgoterne faktisk var saksere som flyktet fra kristen forf\xc3\xb8lgelse i vest, eller nordgermanske stammer som vandret s\xc3\xb8rover. Uansett dukker bevitnelser av krimgoternes eksistens f\xc3\xb8rst opp rundt 200-tallet, og etter det er de veldokumentert._NEWLINE_P\xc3\xa5 slutten av 400-tallet og starten av 500-tallet m\xc3\xa5tte krimgoterne kjempe vekk hunerhordene som migrerte tilbake \xc3\xb8stover etter \xc3\xa5 ha mistet kontrollen over sitt europeiske rike. P\xc3\xa5 400-tallet fors\xc3\xb8kte Teoderik den store \xc3\xa5 rekruttere krimgotere til sitt felttog i Italia, men f\xc3\xa5 viste interesse i \xc3\xa5 delta.\n_START_SECTION_\nDet bysantinske rike\n_START_PARAGRAPH_\nFyrsted\xc3\xb8mmet Gothia eller Theodoro ble opprettet etter det fjerde korstog, fra deler av det bysantinske theme Klimata som ikke var under genovesisk okkupasjon. Omr\xc3\xa5dets befolkning var en blanding av grekere, krimgotere, alanere, bulgarere, kiptsjaker, samt andre folkeslag som var ortodokse kristne. Fyrsted\xc3\xb8mmets offisielle spr\xc3\xa5k var gresk; riket var opprinnelig under Trapezunt-rikets kontroll, og muligens del av rikets besittelser p\xc3\xa5 Krim \xe2\x80\x93 Perateia._NEWLINE_Mange krimgotere talte gresk, og mange ikkegotiske, bysantinske borgere ble bosatt i omr\xc3\xa5det kalt Gothia av myndighetene i Konstantinopel. Et gotisk fyrsted\xc3\xb8mme rundt h\xc3\xb8yborgen Doros (dagens Mangup), Fyrsted\xc3\xb8mmet Theodoro, fortsatte \xc3\xa5 eksistere gjennom forskjellige perioder som vasall under bysantinerne, khazarene, kiptsjakene, mongolene, genoveserne, samt andre riker fram til 1475, da det ble innlemmet i Krimkhanatet, og Det osmanske rike._NEWLINE_Det finnes en teori om at noen angelsaksere som forlot England etter slaget ved Hastings i 1066 ankom Konstantinopel i tide for \xc3\xa5 hjelpe bysantinerne drive tilbake en invasjon. Som en bel\xc3\xb8nning gav angivelig den bysantinske keiser dem landomr\xc3\xa5der n\xc3\xa6r Azovhavet, muligens p\xc3\xa5 Krimhalv\xc3\xb8ya.\n_START_SECTION_\nReligion\n_START_PARAGRAPH_\nDen f\xc3\xb8rste beretningen om krimgotere opptrer i Sankt Kyrillos vita, slavenes apostel, som dro til Krim for \xc3\xa5 preke evangeliet til khazarene omtrent \xc3\xa5r 850. Han oppf\xc3\xb8rer \xc2\xabgoterne\xc2\xbb som folket som leste, og priste den kristne Gud p\xc3\xa5 \xc2\xabderes eget spr\xc3\xa5k\xc2\xbb. I 1606 hevdet Joseph Justus Scaliger at krimgoterne leste b\xc3\xa5de Det gamle og Det nye testament \xc2\xabi bokstavene til Wulfias alfabet\xc2\xbb. Dette er de eneste to beretningene som refererer til eksistensen av en skriftlig form for krimgotisk, og de bekrefter ogs\xc3\xa5 deres kristne tro._NEWLINE_Krimgoterne var i motsetning til de \xc3\xb8vrige goterne ortodokse kristne, i stedet for arianister. Krimgoterne hadde blitt fullt integrert i Den romersk-katolske kirkes trinitarisme innen 500-tallet; etter Det store skisma forble disse folkene lojale overfor Konstantinopel, som del av den \xc3\xb8stlig ortodokse kirke. P\xc3\xa5 700-tallet ledet Johannes av Gothia, en ortodoks biskop, et mislykket oppr\xc3\xb8r mot khazarenes overherred\xc3\xb8mme.\n_START_SECTION_\nForsvinning\n_START_PARAGRAPH_\nDet finnes flere andre kilder som refererer til goternes tilstedev\xc3\xa6relse p\xc3\xa5 Krim etter Busbecqs bevitnelse, dog gir ingen detaljer om deres spr\xc3\xa5k eller skikker. Den siste, kjente kilden som refererer til krimgoterne kommer fra erkebiskopen av Mohilev, Stanis\xc5\x82aw Bohusz Siestrze\xc5\x84cewicz, som bes\xc3\xb8kte Krim p\xc3\xa5 slutten av 1700-tallet, og bemerket seg folk hvis spr\xc3\xa5k og skikker var sterkt forskjellig fra sine naboer, og som han konkluderte med var \xc2\xabgotere\xc2\xbb._NEWLINE_P\xc3\xa5 tross av at det ikke finnes flere bevitnelser av spr\xc3\xa5kets eksistens etter 1700-tallet, har samfunn av germanske folk med distinkt separate skikker og kroppstrekk blitt registrert \xc3\xa5 finnes p\xc3\xa5 Krim, noe som har f\xc3\xb8rt til at noen tror at gotisk kan ha overlevd som et husspr\xc3\xa5k (tysk: haussprache) s\xc3\xa5 sent som til 1945._NEWLINE_If\xc3\xb8lge den sovjetiske etnolog V. E. Vozgrin blandet goterne seg med krimtatarene og konverterte til islam. I The Crimean Tatars: the diaspora experience and the forging of a nation av Brian Glyn Williams siterer de Vozgrin p\xc3\xa5 \xc3\xa5 ha sagt: \xc2\xabmest sannsynlig er deres etterkommere tatarene i en rekke landsbyer p\xc3\xa5 Krim, som er sterkt avgrenset fra innbyggerne i nabolandsbyer ved deres h\xc3\xb8ye h\xc3\xb8yde, og andre trekk karakteristisk for skandinaver.\xc2\xbb_NEWLINE_Det er tydelig at goterne begynte \xc3\xa5 tale krimtatarisk og krimgresk lenge f\xc3\xb8r Busbecqs ankomst, og dermed kan de ha blitt integrert inn i den st\xc3\xb8rre befolkning, da senere bes\xc3\xb8kende til Mangup ikke klarte \xc3\xa5 finne noe spor av gotiske folk.\n_START_SECTION_\nArv og etterm\xc3\xa6le\n_START_PARAGRAPH_\nNesten ingen rester av krimgoterne finnes idag. Det ble hevdet av Det tredje rike, og av Adolf Hitler, at krimgoterne hadde overlevd lenge nok til \xc3\xa5 pare seg med senere tyske bosettere p\xc3\xa5 Krim, og at tyske samfunn p\xc3\xa5 Krim utgjorde omr\xc3\xa5dets urbefolkning. Han hadde til hensikt \xc3\xa5 gjenbosette tyskere p\xc3\xa5 Krim, og omd\xc3\xb8pe flere byer til deres tidligere krimgotiske navn. Under den tyske okkupasjon av Krim ble navnet p\xc3\xa5 Sevastopol endret til Theoderichshafen. Det var prat blant h\xc3\xb8yst\xc3\xa5ende nazister \xc3\xa5 bygge en supermotorvei mellom Berlin og Krim, og gj\xc3\xb8re Krim til det tyske Gibraltar.'